KOMISSION DELEGOITU ASETUS (EU) 2022/2181,

annettu 29 päivänä kesäkuuta 2022,

Euroopan meri-, kalatalous- ja vesiviljelyrahastosta annetun Euroopan parlamentin ja neuvoston asetuksen (EU) 2021/1139 täydentämisestä tukihakemusten hyväksymättäjättämiskauden alkamispäivämäärien ja keston osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan meri-, kalatalous- ja vesiviljelyrahaston perustamisesta ja asetuksen (EU) 2017/1004 muuttamisesta 7 päivänä heinäkuuta 2021 annetun Euroopan parlamentin ja neuvoston asetuksen (EU) 2021/1139 (1) ja erityisesti sen 11 artiklan 4 kohdan,

sekä katsoo seuraavaa:

(1) Toimijan jättämä Euroopan meri-, kalatalous- ja vesiviljelyrahaston (EMKVR) tukihakemus ei ole hyväksyttävä tiettynä ajanjaksona, jos toimivaltainen viranomainen on todennut asetuksen (EU) 2021/1139 11 artiklan 1 ja 3 kohdassa tarkoitettujen tilanteiden esiintymisen.

(2) EMKVR:n tuen ehdollisuuden varmistamiseksi on aiheellista säätää tarvittavista säännöksistä, joilla varmistetaan, että EMKVR:n tukea hakevat toimijat täyttävät kaikki EMKVR:n tuen hyväksyttävyyttä koskevat edellytykset kaikkien niiden tosiasiallisessa määräysvallassa olevien kalastusalusten suhteen.

(3) Asetuksen (EU) 2021/1139 11 artiklan 4 kohdassa siirretään komissiolle valta antaa delegoituja säädöksiä, joissa määritellään sen ajanjakson, jona hakemus ei ole hyväksyttävä, käynnistyskynnys ja kesto niin, että ne ovat oikeasuhteisia tehtyjen vakavien rikkomusten, rikosten tai petosten luonteeseen, vakavuuteen, kestoon ja toistuvuuteen nähden ja että kesto on vähintään yhden vuoden pituinen. Komission olisi seurattava tässä säädöksessä vahvistettuja tukihakemusten hyväksymättä jättämistä koskevia sääntöjä sen varmistamiseksi, että kaikki asetuksen (EU) 2021/1139 11 artiklan 1 ja 3 kohdassa tarkoitetut tilanteet otetaan huomioon.

(4) Sen vuoksi on tarpeen vahvistaa säännöt, jotka koskevat hyväksymättäjättämiskauden keston laskentaa, ja määritellä asiaankuuluvat kyseisen kauden alkamis- ja päättymispäivät sekä edellytykset kyseisen kauden pidentämiselle tai lyhentämiselle. On myös aiheellista vahvistaa säännöt hyväksymättäjättämiskauden tarkistamisesta silloin, kun toimija syyllistyy uusiin vakaviin rikkomuksiin hyväksymättäjättämiskauden aikana.

(5) On myös tarpeen säätää EMKVR:n tukea koskevien hakemusten automaattisesta hyväksymättä jättämisestä sellaisten vakavien rikkomusten tapauksessa, jotka ovat erityisen vahingollisia niiden luonteen ja vakavuuden vuoksi.

(6) Lisäksi on aiheellista vahvistaa säännöt hyväksymättä jättämisen käynnistämiseksi ja hyväksymättäjättämiskauden keston laskemiseksi tapauksissa, joissa yhden toimijan omistuksessa tai määräysvallassa on useampi kuin yksi kalastusalus. Näillä säännöillä olisi varmistettava, että toimijan muille aluksille myönnettävä EMKVR:n tuki ei hyödytä välillisesti kalastusaluksia, joita on käytetty vakavien rikkomusten tekemiseen.

(7) Neuvoston asetuksen (EY) N:o 1224/2009 (2) 92 artiklan 4 kohdan mukaisesti, jos kolmen vuoden aikana viimeisestä vakavasta rikkomuksesta ei tehdä uutta vakavaa rikkomusta, kaikki pisteet olisi poistettava. Näin ollen toimijan lisenssiä koskevat rikkomuspisteet pysyvät voimassa vähintään kolme vuotta. Käytössä olevan järjestelmän jatkuvuuden sekä oikeasuhteisuuden ja oikeusvarmuuden varmistamiseksi hyväksymättäjättämiskautta laskettaessa olisi otettava huomioon ainoastaan vakavat rikkomukset, jotka on tehty 1 päivästä tammikuuta 2013 asetuksen (EY) N:o 1224/2009 92 artiklan mukaisesti ja joista määrättyjä pisteitä ei ole poistettu toimijan lisenssiltä.

(8) Neuvoston asetuksen (EY) N:o 1005/2008 (3) 47 artiklan mukaisesti oikeushenkilön on katsottava olevan vastuussa vakavasta rikkomuksesta, jonka on oikeushenkilön hyväksi tehnyt joko yksin tai oikeushenkilön organisaation jäsenenä toimien luonnollinen henkilö.

(9) Olisi vahvistettava säännöt, joilla varmistetaan sellaisten toimijoiden oikeudenmukainen kohtelu, joista tulee kalastusalusten uusia omistajia myynnin tai muunlaisen omistuksen siirron seurauksena, ja huolehdittava samalla, ettei vaaranneta kalastuksen valvontajärjestelmästä annetussa asetuksessa (EY) N:o 1224/2009 säädettyä valvontaa, tarkastuksia ja täytäntöönpanon valvontaa koskevaa unionin järjestelmää, joka on tarpeellinen YKP:n tavoitteiden saavuttamiseksi. Jos toimijan kalastuslisenssi peruutetaan pysyvästi tehtyjen rikkomusten toistuvuuden ja vakavuuden vuoksi, oikeus EMKVR:n tukeen olisi evättävä Euroopan parlamentin ja neuvoston asetuksen (EU) 2021/1060 (4) 63 artiklan 2 kohdassa säädetyn menojen EMKVR:n tukikelpoisuuskauden loppuun saakka unionin ja sen veronmaksajien taloudellisen edun turvaamiseksi. Hakemukset olisi jätettävä hyväksymättä myös siinä tapauksessa, että tässä asetuksessa säädetyn laskentamenetelmän mukaan hyväksymättäjättämiskausi loppuu ennen tukikelpoisuuskauden loppua.

(10) Asetuksen (EU) 2021/1139 11 artiklan 4 kohdassa siirretään komissiolle valta antaa delegoituja säädöksiä järjestelyistä myönnetyn tuen perimiseksi takaisin, jos vakavat rikkomukset tai ympäristörikokset ovat tapahtuneet kyseisen asetuksen 11 artiklan 2 kohdassa tarkoitettuna ajanjaksona. Sen vuoksi on tarpeen säätää järjestelyistä myönnetyn tuen takaisin perimiseksi.

(11) Tässä asetuksessa säädettyjen toimenpiteiden ripeän soveltamisen mahdollistamiseksi ja ottaen huomioon tarpeen varmistaa yhdenmukaisen ja tasapuolisen kohtelun kohdistaminen toimijoihin kaikissa jäsenvaltioissa ohjelmakauden alusta alkaen tämän asetuksen olisi tultava voimaan seuraavana päivänä sen jälkeen, kun se on julkaistu, ja sitä olisi sovellettava EMKVR:n tukikelpoisuuskauden ensimmäisestä päivästä eli 1 päivästä tammikuuta 2021. Tällainen taannehtiva soveltaminen ei vaikuta oikeusvarmuuden ja luottamuksensuojan periaatteisiin,

ON HYVÄKSYNYT TÄMÄN ASETUKSEN:

I LUKU

YLEISET SÄÄNNÖKSET

1 artikla Aihe ja soveltamisala Tätä asetusta sovelletaan Euroopan meri-, kalatalous- ja vesiviljelyrahaston (EMKVR) tukea koskeviin hakemuksiin, ja siinä täsmennetään kausi, jonka aikana sellaisten toimijoiden, jotka ovat tehneet mitä tahansa asetuksen (EU) 2021/1139 11 artiklan 1 kohdassa tai 11 artiklan 3 kohdassa tarkoitettuja toimia, jättämät hakemukset eivät ole hyväksyttäviä.

2 artikla. Määritelmä Tässä asetuksessa sovelletaan Euroopan parlamentin ja neuvoston asetuksen (EU) N:o 1380/2013 (5) 4 artiklassa tarkoitettuja määritelmiä. Lisäksi tässä asetuksessa tarkoitetaan: ’rikkomuspisteillä’ pisteitä, jotka on määrätty toimijalle unionin kalastusaluksesta asetuksen (EY) N:o 1224/2009 92 artiklassa vahvistetun vakavia rikkomuksia koskevan pisteytysjärjestelmän mukaisesti.

II LUKU

HYVÄKSYMÄTTÄ JÄTTÄMISEN KÄYNNISTYSKYNNYS JA KESTO

3 artikla Sellaisten toimijoiden jättämien hakemusten hyväksymättä jättäminen, jotka ovat syyllistyneet vakaviin rikkomuksiin tai joiden katsotaan olevan vastuussa vakavista rikkomuksista asetuksen (EY) N:o 1005/2008 42 artiklan 1 kohdan tai asetuksen (EY) N:o 1224/2009 90 artiklan 1 kohdan nojalla 1. Toimijan tekemä tukihakemus ei ole hyväksyttävä liitteen I mukaisesti asetetun ajanjakson ajan, jos toimivaltainen viranomainen on päätöksellä vahvistanut, että hakemuksen esittänyt toimija on syyllistynyt tai se katsotaan vastuussa olevaksi asetuksen (EY) N:o 1005/2008 42 artiklan 1 kohdassa tai asetuksen (EY) N:o 1224/2009 90 artiklan 1 kohdassa tarkoitettuihin vakaviin rikkomuksiin. 2. Hyväksymättä jättämisen käynnistymistä ja hyväksymättäjättämiskauden keston laskentaa varten on otettava huomioon ainoastaan vakavat rikkomukset, joihin on syyllistytty 1 päivästä tammikuuta 2013 alkaen ja joista on tehty 1 kohdassa tarkoitettu päätös. 3. Poiketen siitä, mitä 2 kohdassa säädetään, edellä olevan 1 kohdan soveltamiseksi huomioon otetaan vain sellaiset vakavat rikkomukset, joiden pisteitä ei ole poistettu asetuksen (EY) N:o 1224/2009 92 artiklan 4 kohdan nojalla. 4. Hyväksymättäjättämiskauden alkamispäivän on oltava se päivä, jona toimivaltainen viranomainen tekee 1 kohdassa tarkoitetun päätöksen.

4 artikla Sellaisten toimijoiden jättämien hakemusten hyväksymättä jättäminen, joiden alus sisältyy unionin LIS-alusluetteloon tai joiden alus purjehtii yhteistyöhön osallistumattoman kolmannen maan lipun alla 1. Toimijan jättämä tukihakemus ei ole hyväksyttävä liitteen II mukaisesti asetetun ajanjakson ajan, jos toimivaltainen viranomainen on päätöksellä todennut, että a) toimija on osallistunut unionin LIS-alusluetteloon merkityn kalastusaluksen toimintaan tai hallinnointiin taikka on siihen omistussuhteessa asetuksen (EY) N:o 1005/2008 27 artiklan mukaisesti; tai b) toimija on osallistunut yhteistyöhön osallistumattomien kolmansien maiden luetteloon merkityn kolmannen maan lipun alla purjehtivan aluksen toimintaan tai hallinnointiin taikka on siihen omistussuhteessa asetuksen (EY) N:o 1005/2008 33 artiklan mukaisesti. 2. Hyväksymättäjättämiskauden alkamispäivän on oltava se päivä, jona toimivaltainen viranomainen tekee 1 kohdassa tarkoitetun päätöksen.

5 artikla Sellaisten vesiviljelyalan toimijoiden jättämien hakemusten hyväksymättä jättäminen, jotka ovat syyllistyneet ympäristörikoksiin tai joiden katsotaan olevan vastuussa ympäristörikoksista 1. Toimijan EMKVR:n tuesta asetuksen (EU) 2021/1139 27 artiklan nojalla jättämä hakemus ei ole hyväksyttävä liitteen III mukaisesti, jos toimivaltainen viranomainen on vahvistanut päätöksessä, että kyseinen toimija on syyllistynyt tai katsotaan vastuussa olevaksi johonkin Euroopan parlamentin ja neuvoston direktiivin 2008/99/EY (6) 3 tai 4 artiklassa tarkoitettuun rikokseen. 2. Hyväksymättäjättämiskauden alkamispäivän on oltava päivä, jona toimivaltainen viranomainen tekee päätöksen, jossa vahvistetaan syyllistyminen direktiivin 2008/99/EY 3 tai 4 artiklassa tarkoitettuun rikokseen. 3. Hyväksymättä jättämisen käynnistymistä ja hyväksymättäjättämiskauden keston laskentaa varten on otettava huomioon ainoastaan vakavat rikkomukset, joihin on syyllistytty 1 päivästä tammikuuta 2013 alkaen ja joista on tehty 1 kohdassa tarkoitettu päätös.

6 artikla Sellaisten toimijoiden jättämien hakemusten hyväksymättä jättäminen, jotka ovat syyllistyneet petokseen tai joiden katsotaan olevan vastuussa petoksesta EMKR:n tai EMKVR:n osalta 1. Jos toimivaltainen viranomainen toteaa, että toimija on syyllistynyt petokseen tai sen katsotaan olevan vastuussa petoksesta Euroopan meri- ja kalatalousrahaston (EMKR) tai EMKVR:n osalta, mitkään kyseisen toimijan EMKVR:n tuesta jättämät hakemukset eivät ole hyväksyttäviä liitteen IV mukaisesti. 2. Hyväksymättäjättämiskausi alkaa siitä päivästä, jona annetaan lopullinen päätös, jossa vahvistetaan syyllistyminen Euroopan parlamentin ja neuvoston direktiivin (EU) 2017/1371 (7) 3 artiklassa määriteltyyn petokseen.

III LUKU

YHTEISET SÄÄNNÖKSET

7 artikla Sen ajanjakson käynnistyskynnyksen ja keston määrittäminen, jonka ajan hakemus ei ole hyväksyttävä 1. Jos toimija on syyllistynyt tai katsotaan vastuussa olevaksi johonkin 3, 4, 5 tai 6 artiklassa tarkoitettuun toimeen, asianomaisen jäsenvaltion on määritettävä, ylitetäänkö hyväksymättä jättämisen käynnistyskynnys. Jäsenvaltion on tehtävä kyseinen määritys tämän asetuksen liitteissä I, II, III tai IV olevan sarakkeen a mukaisesti. 2. Jos asianomainen jäsenvaltio on todennut 1 kohdan mukaisesti, että hyväksymättä jättämisen käynnistyskynnys on ylitetty, sen on määritettävä hyväksymättä jättämisen kesto seuraavasti: a) tämän asetuksen liitteissä I, II, III tai IV olevan sarakkeen b mukaisesti; sekä b) tapauksen mukaan tämän asetuksen liitteessä I tai III olevien sarakkeiden c ja d mukaisesti.

8 artikla Hyväksymättä jättämisen käynnistyskynnyksen vahvistaminen siinä tapauksessa, että toimijan omistuksessa tai määräysvallassa on useampi kuin yksi kalastusalus 1. Jos toimijan omistuksessa tai määräysvallassa on useampi kuin yksi kalastusalus, kyseisen toimijan jättämän tukihakemuksen hyväksymättäjättämiskausi on määritettävä erikseen kunkin yksittäisen kalastusaluksen osalta 3 tai 4 artiklan mukaisesti. 2. Lisäksi kyseisen toimijan jättämät tukihakemukset eivät ole hyväksyttäviä, a) jos yli puolta kyseisen toimijan omistamista tai sen määräysvallassa olevista kalastusaluksista koskevat hakemukset eivät ole hyväksyttäviä tukea varten 3 tai 4 artiklan nojalla; tai b) kun rikkomuspisteitä on määrätty vakavista rikkomuksista asetuksen (EY) N:o 1005/2008 42 artiklan 1 kohdan a alakohdan tai asetuksen (EY) N:o 1224/2009 90 artiklan 1 kohdan a ja c alakohdan nojalla, jos määrättyjen rikkomuspisteiden keskimäärä kunkin kyseisen toimijan omistaman tai sen määräysvallassa olevan kalastusaluksen osalta on vähintään seitsemän.

9 artikla Omistusoikeuden siirto 1. Jos toimijaan sovelletaan 3, 4 tai 6 artiklan mukaista hyväksymättäjättämiskautta, ennen omistajanvaihdosta tehdyistä vakavista rikkomuksista johtuvaa hyväksymättäjättämiskautta ei siirretä uudelle toimijalle kalastusaluksen myynnin tai omistusoikeuden siirron yhteydessä. 2. Poiketen siitä, mitä 1 kohdassa säädetään, jos rikkomuspisteitä on määrätty asetuksen (EY) N:o 1005/2008 42 artiklan 1 kohdan a alakohdassa tai asetuksen (EY) N:o 1224/2009 90 artiklan 1 kohdan a ja c alakohdassa tarkoitetuista vakavista rikkomuksista asetuksen (EY) N:o 1224/2009 92 artiklan mukaisesti vahvistetun pistejärjestelmän mukaisesti ennen kalastusaluksen omistusoikeuden muutosta, kyseiset rikkomuspisteet otetaan huomioon uuden toimijan hyväksymättäjättämiskauden käynnistymistä ja hyväksymättäjättämiskauden keston laskentaa varten 3 artiklan ja 8 artiklan 2 kohdan nojalla vain siinä tapauksessa, että kyseinen uusi toimija syyllistyy omistusoikeuden muutoksen jälkeen asetuksen (EY) N:o 1005/2008 42 artiklan 1 kohdan a alakohdassa tai asetuksen (EY) N:o 1224/2009 90 artiklan 1 kohdan a ja c alakohdassa tarkoitettuun vakavaan rikkomukseen.

10 artikla Kalastuslisenssin pysyvä peruuttaminen Tukihakemukset, jotka on jättänyt toimija, jonka kalastuslisenssi on peruutettu pysyvästi minkä tahansa kyseisen toimijan omistuksessa tai määräysvallassa olevan kalastusaluksen osalta, on jätettävä hyväksymättä kalastuslisenssin peruutuksen päivämäärästä alkaen asetuksen (EU) 2021/1060 63 artiklan 2 kohdassa tarkoitetun EMKVR:n tukikelpoisuuskauden loppuun, jos kyseinen kalastuslisenssi on peruutettu a) asetuksen (EY) N:o 1224/2009 92 artiklan 3 kohdan ja komission täytäntöönpanoasetuksen (EU) N:o 404/2011 (8) 129 artiklan 2 kohdan mukaisesti; tai (tapauksen mukaan) b) seurauksena vakaviin rikkomuksiin liittyvistä seuraamuksista, jotka jäsenvaltiot ovat asettaneet asetuksen (EY) N:o 1005/2008 45 artiklan mukaisesti.

11 artikla Tuen takaisin perimistä koskevat järjestelyt 1. Jos jokin asetuksen (EU) 2021/1139 11 artiklan 1 kohdassa tarkoitetuista tilanteista ilmenee toimijan hakemuksen jättämisen ja loppumaksun suorittamisen jälkeisen viiden vuoden päättymisen välisenä aikana, asianomaisen jäsenvaltion on tehtävä rahoitusoikaisu EMKVR:stä maksettuun kyseiseen hakemukseen liittyvään tukeen asetuksen (EU) 2021/1139 44 artiklan ja asetuksen (EU) 2021/1060 103 artiklan 1 kohdan mukaisesti. 2. Takaisinperittävän summan on oltava oikeassa suhteessa asetuksen (EU) 2021/1139 11 artiklan 1 kohdassa tarkoitettujen tilanteiden luonteeseen, vakavuuteen, kestoon ja toistuvuuteen nähden.

12 artikla Siirtymäsäännökset Tämä asetus ei vaikuta komission delegoidun asetuksen (EU) N:o 2015/288 (9) mukaisesti myönnettävää EMKR:n tukea koskevien hakemusten hyväksymättäjättämiskausien jatkumiseen tai muuttamiseen.

13 artikla Voimaantulo Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä. Sitä sovelletaan 1 päivästä tammikuuta 2021.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 29 päivänä kesäkuuta 2022. Komission puolesta Puheenjohtaja Ursula VON DER LEYEN

(1) EUVL L 247, 13.7.2021, s. 1.

(2) Neuvoston asetus (EY) N:o 1224/2009, annettu 20 päivänä marraskuuta 2009, unionin valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).

(3) Neuvoston asetus (EY) N:o 1005/2008, annettu 29 päivänä syyskuuta 2008, laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta (EUVL L 286, 29.10.2008, s. 1).

(4) Euroopan parlamentin ja neuvoston asetus (EU) 2021/1060, annettu 24 päivänä kesäkuuta 2021, Euroopan aluekehitysrahastoa, Euroopan sosiaalirahasto plussaa, koheesiorahastoa, oikeudenmukaisen siirtymän rahastoa ja Euroopan meri-, kalatalous- ja vesiviljelyrahastoa koskevista yhteisistä säännöksistä ja varainhoitosäännöistä sekä turvapaikka-, maahanmuutto- ja kotouttamisrahastoa, sisäisen turvallisuuden rahastoa ja rajaturvallisuuden ja viisumipolitiikan rahoitusvälinettä koskevista varainhoitosäännöistä (EUVL L 231, 30.6.2021, s. 159).

(5) Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

(6) Euroopan parlamentin ja neuvoston direktiivi 2008/99/EY, annettu 19 päivänä marraskuuta 2008, ympäristönsuojelusta rikosoikeudellisin keinoin (EUVL L 328, 6.12.2008, s. 28).

(7) Euroopan parlamentin ja neuvoston direktiivi (EU) 2017/1371, annettu 5 päivänä heinäkuuta 2017, unionin taloudellisiin etuihin kohdistuvien petosten torjunnasta rikosoikeudellisin keinoin (EUVL L 198, 28.7.2017, s. 29).

(8) Komission täytäntöönpanoasetus (EU) N:o 404/2011, annettu 8 päivänä huhtikuuta 2011, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä (EUVL L 112, 30.4.2011, s. 1).

(9) Komission delegoitu asetus (EU) 2015/288, annettu 17 päivänä joulukuuta 2014, Euroopan meri- ja kalatalousrahastosta annetun Euroopan parlamentin ja neuvoston asetuksen (EU) N:o 508/2014 täydentämisestä hakemusten käsittelemättäjättämiskauden ja sen päivämäärien osalta (EUVL L 51, 24.2.2015, s. 1.).